***1.*** ***Кратка обобщена информация за осъществената контролна дейност за месец октомври 2017 г. и резултати от извършената контролна дейност.***

За месец октомври 2017 г. служителите от „Контрол и охрана“ в дирекциите на националните паркове са извършили 557 броя проверки на 254 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1710 броя. Съставени са 6 акта за установяване на административни нарушения и са дадени 5 броя предписания. Издадени са 20 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец октомври бяха извършени контролни дейности по недопускане на бракониерство на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове), с цел да се предотврати бракониерството в защитената територия. В резултат на осъщественият контрол не са допуснати нарушения.

Извършени са проверки относно недопускане на незаконен добив на дървесина на територията на парка и прилежащите територии. Служителите паркова охрана извършваха проверки по различно време на денонощието (в ранните и късните часове), с цел предотвратяване на незаконни дейности – сеч на дървета. В резултат на осъщественият контрол не са допуснатите нарушения от незаконна сеч.

Извършени са контролни дейности относно недопускане на незаконна паша на територията на парка и резерват Тисата и слизането на стадата на ползвателите, на които им са издадени разрешителни за паша на територията на парка на основание чл. 4, ал.3 от подписан Меморандум за сътрудничество и съвместна дейност между МОСВ, МЗХ и ДФ „Земеделие“.

Служителите „Паркова охрана“ са извършили проверки относно недопускането на риболов съгласно Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“ и са запознавали превантивно риболовците от прилежащите общини на парка с действащата забрана.

През месеца се извършваха проверки, относно спазването на дадените условия в становища от Директора на парка и решения на МОСВ. Проверявано е състоянието на парковите архитектурни елементи.

През отчетния период е съставен 1 брой акт за установено административно нарушение (транспортиране на дървесина, без да е маркирана с контролна горска марка и без да е издадено разрешително за извоз по образец) от територията на НП „Пирин“.

**2.2. НП „Рила“**

През месец октомври най-голям брой проверки, осъществявани от парковата охрана и отразявани в дневниците са реализирани във връзка с незаконна сеч и извоз на дървесина и санитарното състояние на гората. Още повече, че през този период се извършва и отдаване на дървесина за местно население, което също води до засилен контрол. Извършени са проверки свързани с незаконен лов, проверки на реки и езера, замърсяване на територията на парка, проверки по границите на Национален парк „Рила“ и резерватите с различните горски стопанства, държавни лесничейства и общински горски стопанства, пътища и пътни съоръжения, проверки във връзка с осъществяване на паша на домашни животни в защитена територия. Всички пашуващи, които свалят животните си от територията на парка са представили пътни листове, инструктирани са за прокарите, през които могат да свалят животните, съставени са протоколи.

По издадените разрешителни и съгласувателни заповеди, служителите „Паркова охрана и контрол“ осъществяваха текущ и последващ контрол.

През месец октомври 2017 г. са съставени 7 броя констативни протоколи за установяване на административни нарушения (КПУАН) както следва: 6 броя за незаконна сеч и извоз и 1 брой КПУАН за движение и паркиране на МПС в резерватна зона в ПУ Бели Искър. Няма съставени актове за административно нарушение, поради необходимостта от технологично време, за да бъдат предоставени личните данни на нарушителите.

През отчетния период са издадени 4 броя наказателни постановления за налагане на административни наказания, свързани с паша без пастир, неспазване предписания, дадени в разрешителна заповед и бивакуване на място, различно от определените за това места.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през октомври 2017 г. бяха: превантивен, текущ и последващ контрол по отношение предотвратяване и установяване на нарушения свързани с нерегламентирано движение с МПС, опазване фауната и горските територии от посегателства, иманярство, контрол по отношение състоянието на парковата инфраструктура и противопожарна готовност. Съществена част от работата на служителите Паркова охрана (ПО) беше контрола по отношение пашата на домашни животни и по конкретно извеждане на домашните животни от определените им пасища. Основен и най-важен приоритет за месеца беше охраната на традиционните „сватбовища“ на благороден елен (*Cervus elaphus*), както и контрола на ловните дружинки в околопарковата територия при осъществяване на ловно-стопанските им дейности в граничните на НПЦБ ловни площи. През октомври продължи тридневното ежеседмично дежурство на служителите от отдел КО и Звено подвижна паркова охрана (ЗППО) по трите временни контролни пункта (ВКП) на територията на НПЦБ – ВКП Вежен, ВКП Дерменка и ВКП Смесите. През месеца съществено внимание беше отделено и на превантивните мерки по отношение предотвратяване възникването на пожари на територията на управляваните от ДНПЦБ защитени територии: НПЦБ, резерват „Еленова гора“ и поддържан резерват „Чамджа“. Продължи и работата на четиримата пожаронаблюдатели, които изпълниха множество задачи по поддръжката и профилактиката на противопожарното оборудване и инфраструктура.

С оглед рационалност и ефективност при осъществяване на проверките, същите бяха планирани и реализирани в „критичните“ (сутрешни и вечерни) часови пояси на денонощието, в така наречените „горещи“ точки на парковата територия, като приоритетни за контрол бяха:

* традиционните сватбовища на благороден елен в районите на Пеещи скали, Габровница, Турски рът, Куманица, Каменица, Вежен, Братаница и др.;
* райони с висок риск за ловно бракониерство;
* зони в горски територии по границата на НПЦБ и около обекти разположени в НПЦБ;
* маршрутите за традиционно движение с МПС и нерегламентираните такива за офроуд - пътищата и пътеките в НПЦБ.
* пасищата, животновъдната инфраструктура (битови постройки, места за нощуване на домашните животни), както и забранената за паша зона за ограничено човешко въздействие.
* териториите на деветте резервата в НПЦБ, както и на двата резервата извън парка – резерват „Еленова гора“ и поддържан резерват „Чамджа“;
* туристически пътеки и туристическата инфраструктура в НПЦБ, с цел установяване тяхното експлоатационно състояние относно безопасното им използване от посетителите.
* райони с висока степен на пожароопасност;

През месеца е осъществяван постоянен превантивен, текущ и последващ контрол на собственици, ползватели и посетителите по отношение спазването на режимите и нормите в защитените територии, като в резултат на това не са допуснати съществени загуби на биоразнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.